اتریش

اتریش (آلمانی جه: Österreich) اتا اروپایی کشور هسته. ونه نیشتنگا (=پایتخت) وین هسته. این کشور شمال جه آلمان و چک، شرق جه اسلوواکی و مجارستون، جنوب جه ایتالیا و اسلوونی و غرب جه سوییس و لیختن‌اشتاین جه هم‌سامون هسته. تاریخ پیش از سده‌ئون میونی، رومی شائون اتریش ره نوریکوم گاتِنه. اتریش خله سال شه وسّه سِوا سیاسی هویت که مستقل بائه، نِداشته و سده‌ئون میونی گادِر روم مقدس امپراتوری دله دَیّه. آخرای ِقرن ۱۳ رودلف هاپسبورگ اِسایی اتریش ره بَییته و هابسبورگ ِخاندان این زمون جه تا قرن بیستم میلادی اتریش سَر حکومِت کاردنه. سال ۱۸۰۶ که روم امپراتوری رِقِد بورده، اتریش ِامپراتوری ره بساتِنه. سال ۱۸۶۷ اتا متحد امپراتوری اتریش-مجارستون ِنوم جه بساته بَیّه که جهونی جنگ اول په، تیکه-تیکه بَیی‌یه. سال ۱۹۳۳ انگلبرت دولفوس اتا حکومت ره فاشیست ِنظریات جه بِساته و سال ۱۹۳۸ هیتلر این کشور ره آلمان ِسامون دله قِرار هِدا. جهونی جنگ دوم که تموم بَیّه اتریش ره متفقون بَییتنه و ۱۹۵۵ جه اتا جمهوری بساته بَیّه که هَنتا دَرکار کانده. سیاست اتریش جهونی جنگ دوم تموم بَیّن په، سال ۱۹۴۵ جه، اتا فدرال ِجمهوری هسته. صدراعظم و رئیس‌جمهور این کشور دله مردم ِانتخاب جه مَیِّن وانّه. اقتصاد اتریش جهون دله ۱۲اُمین ثروتمند ِکشور هسته که ونه دله‌یی ناخالص تولید زیاد هَسته. تا دهه ۱۹۸۰ اتریش ِگت ِصنایع ویشته ملّی بَیینه ولی اسا کم‌کم خصوصی‌سازی این کشور دله دَر رشد کانده. کارگری جنبش اتریش دله خله قدرت دانّه و ونه تأثیر کارگری حزبون سَر زیاده. بین‌المللی توریسم اتریش ِملی اقتصاد ِمهمترین بخش هسته. آلمان اتریش ِمهمترین تجاری هِم‌باز (= شریک) هسته که باعث وانه اتریش اقتصاد هر گادِر آلمان ضعیف بَواشه، رِقِد بوره. مردِمون این کشور ِجمعیت سال ۲۰۰۷ میلادی ۸٫۳۱۵٫۰۰۰ نفر بی‌یه. اتریش ِمردمون ویشته آلمانی جه گَپ زَنّه و ۹۸٪ آلمانی هَستنه و این زوون اتریش ِرسمی زوون هَسته ولی بعضی ایالات دله اسلوونیایی، کرواتی و مجاری هم رسمی هَستنه. در سال ٢٠٠٢ میلادی اتریش ِجمعیت ِ۷۴٫۱٪ کاتولیک و ۴٫۶٪ پروتستان بینه که این کشور ِرسمی ادیان هَستنه. جوغرافی این کشور ِ۶۰٪ ره شرقی آلپ ِرشته‌کوهون تشکیل دِنّه. گت ِشهرون وین گراتس اینسبروک زالتسبورگ کلاگن‌فورت لینتس آیزن‌اشتات فیلاخ کشوری تقسیمات اتریش ۹تا ایالت دانّه که فدرال هَستنه: بورگن‌لاند کرنتن اوبراسترایش نیدراسترایش سالزبورگ اشتایرمارک تیرول فورآرلبرگ وین منابع [۲] [۳]